(4)2021 m. gegužės 11 d. pagal Reglamento (ES) 2021/241 18 straipsnio 1 dalį Vengrija Komisijai pateikė nacionalinį ekonomikos gaivinimo ir atsparumo didinimo planą. Jis pateiktas po konsultacijų, vykdytų pagal nacionalinę teisinę sistemą su vietos ir regionų valdžios institucijomis, socialiniais partneriais, pilietinės visuomenės organizacijomis, jaunimo organizacijomis ir kitais atitinkamais suinteresuotaisiais subjektais. 2021 m. gegužės mėn. pateiktą versiją Vengrija pagal Reglamento (ES) 2021/241 19 straipsnio 1 dalį papildė ir atnaujino ir 2022 m. lapkričio 3 d. Komisijai buvo pateikta konsoliduota versija. Nacionalinė atsakomybė už ekonomikos gaivinimo ir atsparumo didinimo planą yra jų sėkmingo įgyvendinimo ir ilgalaikio poveikio valstybėje narėje bei patikimumo visoje Europoje pagrindas. Pagal to reglamento 19 straipsnį Komisija ekonomikos gaivinimo ir atsparumo didinimo plano aktualumą, veiksmingumą, efektyvumą ir darną įvertino vadovaudamasi to reglamento V priede pateiktomis vertinimo gairėmis;

(2)2019 m. liepos 9 d., 2020 m. liepos 20 d. ir 2022 m. liepos 12 d. per Europos semestrą Taryba Vengrijai pateikė rekomendacijų. Taryba rekomendavo Vengrijai tęsti pažeidžiamiausių grupių integraciją į darbo rinką, didinti socialinės pagalbos ir nedarbo draudimo išmokų adekvatumą, gerinti švietimo rezultatus ir didinti palankių sąlygų neturinčių grupių dalyvavimą kokybiško bendrojo švietimo sistemoje. Taryba taip pat rekomendavo stiprinti sveikatos priežiūros sistemos atsparumą ir gerinti galimybes gauti kokybiškas profilaktinės ir pirminės sveikatos priežiūros paslaugas. Be to, Taryba rekomendavo Vengrijai stiprinti kovos su korupcija sistemą, be kita ko, stiprinant baudžiamąjį persekiojimą ir suteikiant daugiau galimybių visuomenei susipažinti su informacija, stiprinti teismų nepriklausomumą, užtikrinti veiksmingą socialinių partnerių ir suinteresuotųjų subjektų dalyvavimą politikos formavimo procese ir didinti konkurenciją viešųjų pirkimų srityje. Vengrijai taip pat buvo rekomenduota toliau paprastinti mokesčių sistemą, kartu ją stiprinant, kad būtų išvengta agresyvaus mokesčių planavimo rizikos, taip pat didinti konkurenciją ir reguliavimo nuspėjamumą paslaugų sektoriuje ir sistemingai tikrinti, ar verslo sandoriuose laikomasi konkurencijos taisyklių. Be to, Taryba rekomendavo Vengrijai užtikrinti, kad visos neatidėliotinos priemonės būtų griežtai proporcingos ir jomis nebūtų trikdoma verslo veikla. Taryba taip pat rekomendavo Vengrijai įgyvendinti priemones, kuriomis pandemijos metu būtų užtikrinta likvidumo parama mažosioms ir vidutinėms įmonėms, paankstinti viešųjų investicinių projektų įgyvendinimą ir skatinti privačiąsias investicijas, kad būtų paskatintas ekonomikos atsigavimas. Taryba taip pat rekomendavo Vengrijai gerinti ilgalaikį pensijų sistemos tvarumą, kartu išlaikant jos adekvatumą, visų pirma siekiant mažinti pajamų nelygybę. Vengrijai rekomenduota sutelkti investicijas į žaliąją ir skaitmeninę pertvarką, visų pirma į švarią ir veiksmingą energijos gamybą bei vartojimą, darnųjį transportą ir mokykloms skirtą skaitmeninę infrastruktūrą, taip pat skatinti reformas ir investicijas į tvarų vandens išteklių ir atliekų tvarkymą, ekonomikos žiediškumą, įmonių skaitmenizavimą, žaliuosius ir skaitmeninius įgūdžius, mokslinius tyrimus ir inovacijas. Galiausiai Vengrijai rekomenduota mažinti bendrą priklausomybę nuo iškastinio kuro spartinant perėjimą prie atsinaujinančiųjų energijos išteklių naudojimo, visų pirma racionalizuojant leidimų išdavimo procedūras ir atnaujinant elektros energijos infrastruktūrą, įvairinti iškastinio kuro importą, inter alia, stiprinti jungtis dalyvaujant kitoms šalims, ir mažinti priklausomybę nuo iškastinio kuro pastatų ir transporto sektoriuose intensyvinant pastangas, susijusias su visiems skirtomis energijos vartojimo efektyvumo priemonėmis, ypač gyvenamuosiuose namuose, ir su transporto elektrifikavimu;

(8)ekonomikos gaivinimo ir atsparumo didinimo plane numatytos priemonės, kuriomis prisidedama prie visų šešių ramsčių, ir daugeliu plano komponentu vienu metu prisidedama prie kelių ramsčių. Ekonomikos gaivinimo ir atsparumo didinimo plane numatyta įvairių priemonių, ypač daug dėmesio skiriant žaliajai pertvarkai, skaitmeninei transformacijai, ekonominio, socialinio ir institucinio atsparumo didinimui, taip pat kitos kartos politikai. Ekonomikos gaivinimo ir atsparumo didinimo plane taip pat numatytos priemonės pažangiam, tvariam ir integraciniam augimui, taip pat socialinei ir teritorinei sanglaudai remti laikantis Europos pramonės strategijos;

(9)ekonomikos gaivinimo ir atsparumo didinimo planas svariai prisideda prie žaliosios pertvarkos ir skaitmeninės transformacijos. Žalioji pertvarka skatinama visų pirma reformomis ir investicijomis darniojo transporto, energetikos, vandens išteklių valdymo ir žiedinės ekonomikos srityse. Pagrindinės priemonės yra investicijos į netaršų viešąjį transportą, energijos tinklų plėtrą ir energijos gamybą iš atsinaujinančiųjų išteklių. Keliuose komponentuose yra priemonių, kuriomis siekiama didinti viešųjų ir gyvenamosios paskirties pastatų energijos vartojimo efektyvumą. Skaitmeninė transformacija visų pirma remiama taikant priemones, kuriomis skatinamas švietimo ir viešojo administravimo skaitmenizavimas, taip pat sveikatos, energetikos ir transporto sektorių skaitmenizavimas ir skaitmeninių įgūdžių ugdymas;

(10)nemažai ekonomikos gaivinimo ir atsparumo didinimo plano reformų ir investicijų skirta sveikatos priežiūrai gerinti bei ekonominiam, socialiniam ir instituciniam atsparumui didinti. Tikimasi, kad sveikatos priežiūros sektoriaus priemonės padidins veiksmingumą ir pagerins sveikatos priežiūros paslaugų prieinamumą visiems. Priemonės taip pat apima būsto sąlygų gerinimą vargingiausiose gyvenvietėse gyvenantiems žmonėms. Tikimasi, kad pagrindinės institucinės reformos padidins ekonomikos atsparumą stiprinant kovą su korupcija ir didinant teismų nepriklausomumą. Numatytomis reformomis siekiama supaprastinti mokesčių sistemą ir ją sustiprinti, kad būtų išvengta agresyvaus mokesčių planavimo rizikos, taip pat sustiprinti viešų konsultacijų ir poveikio vertinimo vaidmenį priimant teisės aktus, kad pagerėtų reguliavimo kokybė ir nuspėjamumas. Pažangaus, tvaraus ir integracinio augimo tikimasi pasiekti visų pirma taikant įvairias priemones, kuriomis siekiama didinti konkurenciją viešųjų pirkimų srityje, įskaitant tikslinius veiksmus, kuriais siekiama sudaryti palankesnes sąlygas mažosioms ir vidutinėms įmonėms dalyvauti viešuosiuose pirkimuose, ir skatinti mokslinius tyrimus ir inovacijas;

(11)tikimasi, kad socialinė ir teritorinė sanglauda bus skatinama taikant įvairias ekonomikos gaivinimo ir atsparumo didinimo plano priemones, visų pirma reformas ir investicijas, kuriomis remiamas kvalifikuotos ir konkurencingos darbo jėgos plėtra, be kita ko, ugdant skaitmeninius ir profesinius įgūdžius, taip pat reformas, kuriomis siekiama didinti viešųjų finansų tvarumą. Be to, keliomis priemonėmis siekiama spręsti konkrečias nepalankiausioje padėtyje esančių gyvenviečių problemas, o sveikatos priežiūros srities priemonėmis taip pat padedama užtikrinti visapusiškesnes pirminės sveikatos priežiūros paslaugas ir galimybes gauti kokybiškas stacionariosios sveikatos priežiūros paslaugas. Galiausiai didelė ekonomikos gaivinimo ir atsparumo didinimo plano dalis skirta kitos kartos politikai, visų pirma skaitmenizuojant švietimą, gerinant galimybes gauti kokybiškas ir įtraukias švietimo paslaugas ir didinant ankstyvojo ugdymo ir priežiūros prieinamumą;

Visų ar didelės dalies šaliai skirtose rekomendacijose nustatytų uždavinių sprendimas

(12)pagal Reglamento (ES) 2021/241 19 straipsnio 3 dalies b punktą ir V priedo 2.2 kriterijų numatoma, kad ekonomikos gaivinimo ir atsparumo didinimo planas padės veiksmingai spręsti visus uždavinius arba didelę dalį uždavinių (A reitingas), nustatytų atitinkamose Vengrijai skirtose rekomendacijose, įskaitant fiskalinius aspektus, arba uždavinius, nustatytus kituose atitinkamuose dokumentuose, kuriuos Komisija oficialiai priėmė per Europos semestrą;

(13)į ekonomikos gaivinimo ir atsparumo didinimo planą įtraukta daug viena kitą papildančių reformų ir investicijų, kuriomis padedama veiksmingai spręsti visus arba didelę dalį ekonominių ir socialinių uždavinių, nurodytų Vengrijai skirtose rekomendacijose, kurias Taryba per 2019, 2020 ir 2022 m. Europos semestrą pateikė Vengrijai, visų pirma susijusių su žaliąja ir skaitmenine pertvarka, švietimu, darbo rinka, socialine politika, sveikatos priežiūra, kovos su korupcija sistema, teismų nepriklausomumu, konkurencija viešųjų pirkimų srityje, sprendimų priėmimo kokybe ir skaidrumu, mokesčiais ir agresyviu mokesčių planavimu bei pensijų sistema;

(14)ekonomikos gaivinimo ir atsparumo didinimo plane pateikta keletas atitinkamų priemonių, kuriomis siekiama spręsti uždavinius, susijusius su žaliąja pertvarka. Kalbant apie energijos gamybą ir energijos vartojimo efektyvumą, plane numatytos reformos, kuriomis siekiama pagerinti leidimų gaminti atsinaujinančiąją energiją išdavimo procedūras, supaprastinti mažų atsinaujinančiosios energijos elektrinių prijungimą prie tinklo ir šalinti kliūtis vėjo energetikai plėtoti. Vengrija įsipareigojo bendrą atsinaujinančiosios energijos gamybos įrenginių, kuriuos leidžiama prijungti prie tinklo, galią iki 2026 m. padidinti bent iki 10 000 MW. Į ekonomikos gaivinimo ir atsparumo didinimo planą taip pat įtrauktos investicijos, kuriomis siekiama didinti saulės energijos gamybos plėtrą ir gerinti elektros energijos tinklą, kad būtų galima saugiai integruoti iš atsinaujinančiųjų išteklių pagamintą energiją. Be to, į ekonomikos gaivinimo ir atsparumo didinimo planą įtrauktos kelios investicijos, skirtos viešiesiems pastatams, ypač švietimo ir sveikatos priežiūros sektoriuose, taip pat gyvenamiesiems pastatams renovuoti siekiant padidinti jų energijos vartojimo efektyvumą. Į ekonomikos gaivinimo ir atsparumo didinimo planą įtrauktos darniojo transporto srities investicijos, skirtos priemiestinių geležinkelių tinklui, TEN-T koridorių geležinkelių tinklui, netaršių autobusų transportui ir TEN-T geležinkelių centriniam eismo valdymui plėtoti. Be to, Vengrija įdiegs bendrą nacionalinę autobusų ir geležinkelių transporto tarifų, bilietų pardavimo ir keleivių informavimo sistemą. Į ekonomikos gaivinimo ir atsparumo didinimo planą taip pat įtrauktos priemonės, kuriomis siekiama skatinti reformas ir investicijas į žiedinę ekonomiką ir tvarų atliekų tvarkymą, taip pat tvarų vandens išteklių valdymą, visų pirma skatinant gamtos procesais pagrįstą vandens sulaikymą;

(15)be to, ekonomikos gaivinimo ir atsparumo didinimo plane pateikta keletas tinkamų priemonių, kuriomis siekiama spręsti uždavinius, susijusius su žaliąja pertvarka. Į ekonomikos gaivinimo ir atsparumo didinimo planą įtrauktos priemonės, kuriomis siekiama tiekti knyginius kompiuterius ir rengti atitinkamus mokymus valstybinių mokyklų mokytojams ir mokiniams, tiekti informacinių ir ryšių technologijų (IRT) įrenginius pradinėms ir vidurinėms mokykloms, įskaitant profesinio rengimo ir mokymo mokyklas, universitetams ir suaugusiųjų mokymo įstaigoms, taip pat didinti sveikatos priežiūros ir transporto sektorių skaitmenizavimą. Be to, į ekonomikos gaivinimo ir atsparumo didinimo planą įtrauktos tam tikros priemonės, kuriomis siekiama didinti viešojo administravimo skaitmenizavimą, visų pirma pasitelkiant elektronines mokesčių informacijos teikimo platformas, toliau plėtojant elektroninę viešųjų pirkimų sistemą ir tobulinant prokuratūros bylų valdymo sistemą;

(16)į ekonomikos gaivinimo ir atsparumo didinimo planą įtrauktos kelios priemonės, skirtos švietimo srities uždaviniams spręsti. Plane numatytos reformos, kuriomis siekiama didinti mokytojo profesijos patrauklumą taikant mechanizmą, užtikrinantį laipsnišką mokytojų darbo užmokesčio konvergenciją iki ne mažiau kaip 80 % aukštąjį išsilavinimą įgijusių asmenų vidutinio darbo užmokesčio, mažinti segregaciją mokyklose, taip pat užtikrinti galimybes gauti kokybišką mokyklinį ugdymą, visų pirma mokiniams ir mokytojams tiekiant įrenginius, kurie reikalingi norint dalyvauti šiuolaikiniame skaitmeniniame ugdyme, ir ugdant mokinių ir mokytojų skaitmeninius įgūdžius. Ekonomikos gaivinimo ir atsparumo didinimo plane taip pat numatytos investicijos, kuriomis siekiama suteikti mokytojams persikvalifikavimo galimybių ir rengti specialius vadybos mokymus mokyklų vadovams bei jų pavaduotojams, remti specialiųjų ugdymosi poreikių turinčių mokinių integraciją į bendrojo ugdymo mokyklas ir, siekiant pagerinti ugdymo veiksmingumą ir kokybę, pradėti mažų, prastus rezultatus pasiekiančių pagrindinio ugdymo mokyklų klasių integravimo į didesnes mokyklas procesą. Be to, su moksliniais tyrimais ir inovacijomis susiję uždaviniai sprendžiami steigiant nacionalines laboratorijas, kad būtų pagerinta mokslo ir inovacijų ekosistema;

(17)šaliai skirta rekomendacija dėl pažeidžiamiausių grupių integracijos į darbo rinką įgyvendinama kuriant papildomas vietas vaikų lopšeliuose, skatinant nepalankiausioje padėtyje esančių gyvenviečių gyventojų įsidarbinimo galimybes ir investuojant į skaitmeninę švietimo įrangą, skaitmeninį mokymosi turinį, suaugusiųjų mokymo kursus ir modernizuotą mokymosi aplinką profesinio rengimo ir mokymo įstaigose ir universitetuose;

(18)į ekonomikos gaivinimo ir atsparumo didinimo planą įtrauktos įvairios priemonės, skirtos konkretiems su socialine politika susijusiems uždaviniams spręsti, teikiant visapusišką paramą 300 nepalankiausioje padėtyje esančių gyvenviečių gyventojams. Šiomis priemonėmis siekiama skatinti užimtumą ir įgūdžių ugdymą atsižvelgiant į vietos specifiką, siekti geresnių mokymosi rezultatų taikant į bendruomenę orientuotus pedagogikos metodus, statyti ir renovuoti socialinį būstą ir steigti socialines saulės elektrines;

(19)ekonomikos gaivinimo ir atsparumo didinimo plane numatyta daug reformų ir investicijų aktualiausiems sveikatos priežiūros paslaugų uždaviniams spręsti. Visų pirma tai yra investicijos į ligoninių infrastruktūros ir įrangos atnaujinimą, stacionariosios sveikatos priežiūros tinklo optimizavimą ir pirminės bei profilaktinės sveikatos priežiūros paslaugų plėtojimą, kuriant integruotas sveikatos priežiūros paslaugas teikiančių bendrosios praktikos gydytojų bendruomenes. Jas papildo investicijos į skaitmeninę sveikatos priežiūrą, pavyzdžiui, skaitmeninimo programas ir nuotolinę vyresnio amžiaus žmonių priežiūrai skirtą stebėseną. Dar viena priemone siekiama panaikinti privatų atsiskaitymą sveikatos priežiūros sistemoje;

(20)į ekonomikos gaivinimo ir atsparumo didinimo planą įtraukta nemažai priemonių, skirtų kovos su korupcija sistemai stiprinti. Tarp šių priemonių yra profesinio sąžiningumo institucijos įsteigimas, siekiant veiksmingai sustiprinti sukčiavimo, interesų konfliktų ir korupcijos, taip pat kitų neteisėtų veiksmų ir pažeidimų, susijusių su Sąjungos paramos įgyvendinimu Vengrijoje, prevenciją, nustatymą ir ištaisymą, ypač daug dėmesio skiriant viešiesiems pirkimams ir turto deklaracijų patikimumo užtikrinimui. Pagal ekonomikos gaivinimo ir atsparumo didinimo planą, profesinio sąžiningumo institucijai turėtų būti suteikti dideli įgaliojimai įsikišti visais atvejais, kai, jos nuomone, kompetentingos nacionalinės valdžios institucijos nesiėmė reikiamų priemonių, kad būtų užkirstas kelias sukčiavimui, interesų konfliktams, korupcijai ir kitiems neteisėtiems veiksmams ar pažeidimams, kurie daro poveikį patikimam Sąjungos biudžeto finansų valdymui ar Sąjungos finansinių interesų apsaugai arba kelia didelę riziką, kad toks poveikis bus daromas, kad jie būtų nustatyti ir ištaisyti. Turėtų būti užtikrintas visiškas sąžiningumo institucijos nepriklausomumas, be kita ko vykdant jos darbuotojų ir vadovų atranką ir sudarant biudžetą. Pagal kitą priemonę numatoma įsteigti kovos su korupcija darbo grupę, kurioje dalyvautų daug nepriklausomų nevyriausybinių organizacijų atstovų ir kuri nuolat nagrinėtų esamas kovos su korupcija priemones ir rengtų pasiūlymus, kaip pagerinti korupcijos ir kitų veiksmų, pavyzdžiui, nepotizmo, favoritizmo ar „sukamųjų durų“ reiškinio tarp viešojo ir privačiojo sektorių, nustatymą, tyrimą, baudžiamąjį persekiojimą ir sankcijų už juos taikymą. Pagal ekonomikos gaivinimo ir atsparumo didinimo planą, darbo grupei turėtų pirmininkauti profesinio sąžiningumo institucijos pirmininkas, tačiau ji turėtų dirbti nepriklausomai nuo šios institucijos. Be to, į ekonomikos gaivinimo ir atsparumo didinimo planą įtrauktos priemonės, kuriomis siekiama remti glaudesnį bendradarbiavimą su Europos kovos su sukčiavimu tarnyba (OLAF), plėsti turto deklaracijų subjektinę ir materialinę taikymo sritį bei stiprinti viešojo intereso turto valdymo fondų, vykdančių viešojo intereso veiklą, ir jų įsteigtų ar išlaikomų juridinių asmenų naudojimosi Sąjungos parama priežiūrą ir skaidrumą. Į ekonomikos gaivinimo ir atsparumo didinimo planą taip pat įtrauktos kelios reformos, kuriomis siekiama sustiprinti teisinę, institucinę ir praktinę tvarką siekiant veiksmingiau užkirsti kelią sukčiavimui, korupcijai, interesų konfliktams ir kitiems neteisėtiems veiksmams naudojantis Sąjungos parama, juos nustatyti ir ištaisyti. Be to, į ekonomikos gaivinimo ir atsparumo didinimo planą įtraukta reforma, kuria siekiama sustiprinti kovos su korupcija sistemą, nustatant galimybę teismine tvarka peržiūrėti prokuratūros arba tyrimą atliekančios institucijos sprendimus nenagrinėti pranešimo apie nusikaltimą arba nutraukti baudžiamąją bylą. Pagal vieną priemonę taip pat numatoma visiškai įgyvendinti dabartinę Vengrijos nacionalinę kovos su korupcija strategiją ir veiksmų planą ir parengti naują nacionalinę kovos su korupcija strategiją ir veiksmų planą. Keletas ekonomikos gaivinimo ir atsparumo didinimo plano priemonių padeda didinti viešųjų duomenų skaidrumą ir galimybes su jais susipažinti, be kita ko, siekiant sustiprinti kovos su korupcija sistemą sudarant sąlygas nepriklausomai priežiūrai. Tokios priemonės, be kita ko, yra centrinio registro, kuriame galima ieškoti informacijos apie viešųjų lėšų naudojimą, sukūrimas ir naudojimas, išlaidų, susijusių su prašymais visuomenei suteikti informaciją, panaikinimas arba apribojimas, teismo procedūrų bylose, susijusiose su galimybe visuomenei susipažinti su informacija, sutrumpinimas ir reguliarus visų viešųjų įstaigų tikrinimas siekiant įvertinti, ar jos laikosi atitinkamų reikalavimų dėl galimybės susipažinti su visuomenei svarbiais duomenimis suteikimo;

(21)šaliai skirta rekomendacija dėl teismų nepriklausomumo didinimo įgyvendinama vykdant keletą ekonomikos gaivinimo ir atsparumo didinimo plane numatytų reformų, kuriomis tikimasi padidinti teismų ir teisėjų, įsteigtų ir paskirtų pagal įstatymą vadovaujantis ES sutarties 19 straipsniu ir atitinkama ES acquis, nepriklausomumą ir nešališkumą, taip keliant teisminės apsaugos lygį ir gerinant investicinę aplinką Vengrijoje. Į planą įtrauktos priemonės, skirtos Nacionalinės teismų tarybos santykiniam vaidmeniui ir įgaliojimams stiprinti, palyginti su Nacionalinio teismų biuro pirmininko įgaliojimais. Tikimasi, kad Nacionalinei teismų tarybai vykdant veiksmingą Nacionalinio teismų biuro pirmininko kontrolę, sumažės galimybės centrinei teismų administracijai savavališkai priimti sprendimus, įskaitant sprendimus dėl teisėjų skyrimo, todėl bus padidintas teismų nepriklausomumas. Pagal ekonomikos gaivinimo ir atsparumo didinimo planą, tai turėtų būti pasiekta visų pirma pradėjus taikyti reikalavimą pareikšti pagrįstą įpareigojančią Nacionalinės teismų tarybos nuomonę dėl atskirų sprendimų, pavyzdžiui, dėl kandidatų į Nacionalinės teismų tarnybos pirmininko ir pirmininko pavaduotojo pareigas tinkamumo remiantis tinkamumo kriterijais; dėl skyrimo į teisėjų ir teismų vadovų pareigas procedūrų panaikinimo ir teisėjų pašalinimo iš teisėjų, nagrinėjančių specialiąsias, įskaitant administracines, bylas, sąrašo. Nacionalinė teismų taryba taip pat turėtų pateikti pagrįstą įpareigojančią nuomonę dėl taisyklių, susijusių, pavyzdžiui, su teisėjų pareigybėms taikoma balų sistema, priemokų skyrimo sąlygomis, teisėjų mokymu, nacionaliniu darbo krūviu ir teisėjų pareigybių skaičiumi. Galiausiai teisėjai, kurie yra Nacionalinės teismų tarybos nariai, turėtų turėti galimybę būti perrenkami kitai kadencijai, o Nacionalinė teismų taryba turėtų turėti galimybę susipažinti su visais dokumentais, teisnumą ir savarankiškumą išmokėdama savo biudžeto lėšas bei teisę kreiptis į kompetentingą teismą ir Konstitucinį Teismą, kad apgintų savo išimtines teises. Be to, turėtų būti nustatytos nediskrecinės laikinųjų teismų pirmininkų skyrimo taisyklės ir draudimas teisėjams po komandiravimo grįžti dirbti į aukštesnės instancijos teismą. Tikimasi, kad kita reforma sustiprins Aukščiausiojo Teismo (vengr. Kúria) teisėjų nepriklausomumą, visų pirma iš dalies pakeičiant Kúria pirmininko, kuris turėtų turėti ne mažiau kaip penkerių metų teisėjo darbo patirtį ir negalėtų būti perrenkamas, rinkimo taisykles. Nacionalinė teismų taryba turėtų pateikti pagrįstą įpareigojančią nuomonę dėl kandidatų į Kúria pirmininko ir pirmininko pavaduotojo pareigas tinkamumo. Reforma taip pat turėtų panaikinti galimybę Konstitucinio Teismo nariams būti paskirtiems Kúria teisėjais ne pagal įprastą kandidatavimo procedūrą, patobulinti bylų paskirstymo sistemą ir užtikrinti didesnius Kúria teisėjų tarybos įgaliojimus. Tikimasi, kad tolesnėmis reformomis bus pašalintos kliūtys kreiptis į Europos Sąjungos Teisingumo Teismą prašymu priimti prejudicinį sprendimą ir panaikinta 2019 m. suteikta galimybė valdžios institucijoms ginčyti Konstituciniame Teisme galutinius teismo sprendimus, siekiant užtikrinti, kad galutinius sprendimus priimtų kompetentingi nepriklausomi teismai;

(22)į ekonomikos gaivinimo ir atsparumo didinimo planą taip pat įtraukta keletas priemonių, kuriomis siekiama spręsti su konkurencija viešųjų pirkimų srityje susijusius uždavinius, be kita ko stiprinant viešųjų pirkimų procedūrų sąžiningumą. Reformą sudaro stebėsenos priemonės, pagal kurią būtų vertinamas viešųjų pirkimų procedūrų, kurių metu pateikiamas vienintelis pasiūlymas, skaičius ir priežastys, sukūrimas ir nuolatinis naudojimas. Kita reforma siekiama sukurti veiklos rezultatų vertinimo sistemą, pagal kurią būtų reguliariai vertinamas viešųjų pirkimų efektyvumas ir ekonominis veiksmingumas, taip pat ribotos konkurencijos priežastys sektoriuose, kuriuose konkurencija yra mažiausia. Turėtų būti parengtas ir įgyvendintas veiksmų planas, grindžiamas gerąja tarptautine praktika, siekiant stiprinti konkurenciją viešųjų pirkimų srityje. Remiantis šiomis reformomis, į ekonomikos gaivinimo ir atsparumo didinimo planą įtrauktas Vengrijos įsipareigojimas iki mažiau nei 15 % sumažinti ir išlaikyti viešųjų pirkimų procedūrų, kurių metu pateikiamas vienintelis pasiūlymas, dalį; tai taikoma tiek procedūroms, kurios visiškai arba iš dalies finansuojamos Sąjungos paramos lėšomis, tiek vien nacionalinėmis lėšomis finansuojamoms procedūroms. Šias reformas papildo į ekonomikos gaivinimo ir atsparumo didinimo planą įtrauktos mokymo galimybės ir paramos schema, kuriomis siekiama sudaryti palankesnes sąlygas labai mažoms, mažosioms ir vidutinėms įmonėms dalyvauti viešųjų pirkimų procedūrose, taip pat priemonės elektroninei viešųjų pirkimų sistemai plėtoti, kad būtų sudarytos palankesnės sąlygos nepriklausomai viešųjų pirkimų konkurencijos priežiūrai ir analizei;

(23)į ekonomikos gaivinimo ir atsparumo didinimo planą įtrauktos reformos, kuriomis siekiama gerinti sprendimų priėmimo proceso kokybę ir skaidrumą, pasitelkiant veiksmingą socialinį dialogą, bendradarbiavimą su kitais suinteresuotaisiais subjektais ir reguliarų poveikio vertinimą. Susijusiomis priemonėmis siekiama užtikrinti, kad dėl Vyriausybės parengtų teisės aktų projektų būtų sistemingai ir pakankamą laikotarpį vykdomos viešos konsultacijos, nebent būtų tinkamai pagrįstų priežasčių to nedaryti, ir kad būtų nuosekliai rengiami ir viešai skelbiami visų teisės aktų projektų poveikio vertinimai. Aiškus socialinių partnerių ir suinteresuotųjų subjektų dalyvavimas priimant sprendimus taip pat yra išankstinė daugelio ekonomikos gaivinimo ir atsparumo didinimo plano priemonių sąlyga. Suinteresuotųjų subjektų dalyvavimas įgyvendinant ir prižiūrint patį ekonomikos gaivinimo ir atsparumo didinimo planą taip pat numatytas įsteigiant stebėsenos komitetą ir jam vykdant veiklą; bent pusę komiteto narių turėtų sudaryti nuo valdžios institucijų visiškai nepriklausomos pilietinės visuomenės organizacijos;

(24)ekonomikos gaivinimo ir atsparumo didinimo plane taip pat numatytos priemonės, susijusios su verslo aplinka, visų pirma mokesčių sistemos tobulinimu. Į ekonomikos gaivinimo ir atsparumo didinimo planą įtrauktos reformos, kuriomis siekiama veiksmingiau kovoti su agresyviu mokesčių planavimu, pavyzdžiui, teikti daugiau duomenų apie sandorių kainodarą, nustatyti minimalius pelno mokesčio turinio reikalavimus priedangos įmonėms ir išplėsti neatskaitymo taisyklių taikymo sritį mokėjimams, atliekamiems į mažų arba nulinių mokesčių jurisdikciją turinčius subjektus. Kalbant apie mokesčių supaprastinimą, plane numatyta priemonių, kuriomis siekiama sumažinti mokesčių skaičių, taip pat mokestinių prievolių vykdymo procedūrų skaitmeninės transformacijos priemonių;

(25)į ekonomikos gaivinimo ir atsparumo didinimo planą įtrauktas reformų planas, kuriuo siekiama pagerinti Vengrijos pensijų sistemos vidutinio laikotarpio ir ilgalaikį tvarumą, kartu didinant mažesnes pajamas gaunančių pensininkų teisių į pensiją adekvatumą. Be to, tikimasi, kad ekonomikos gaivinimo ir atsparumo didinimo planas prisidės prie viešųjų finansų tvarumo įgyvendinant išlaidų peržiūrą;

(26)su neatidėliotinu fiskalinės politikos atsaku į pandemiją susijusios rekomendacijos gali būti laikomos nepatenkančiomis į Vengrijos ekonomikos gaivinimo ir atsparumo didinimo plano taikymo sritį, nepaisant to, kad Vengrija, laikydamasi Stabilumo ir augimo pakto bendrosios nukrypti leidžiančios išlygos, iš esmės tinkamai ir pakankamai reagavo į neatidėliotiną poreikį 2020, 2021 ir 2022 m. remti ekonomiką fiskalinėmis priemonėmis;